壬子立夏日同郡博士黄次夔游江祖太白釣臺因成古詩並呈偕行諸丈
作者：戴昺
朝代：宋

paragraphs: 翰林天酒星，謫墮人間世。
豪氣眇乾坤，浪迹寄湖海。
峨峨江祖山，片石峙西澨。
醉狂御風來，踞坐高傲睨。
一絲聊戲垂，意得在魚外。
青天畫屏句，妙越無塵界。
至今五百年，春虹絢晴彩。
我來訪遺蹤，躡屐捫薜荔。
錦苔剝冰霜，髣髴題字在。
屬時春夏交，微雨弄輕霽。
同遊俱嘉朋，笑語洽傾蓋。
雲木團晝陰，松風奏天籟。
勝踐心已愜，酣歌意彌快。
欲招臺上魂，舉爵酹清泚。
今昔自殊時，欣感諒一契。
詩成寫蒼壁，存否非所計。
長嘯下歸舟，驚湍送飛栧。